Ме́сяца ию́ня в 29-й день

Преподо́бнаго Паи́сия Святого́рца

НА МА́ЛОЙ ВЕЧЕ́РНИ

На Го́споди, воззва́х: стихи́ры, глас 4.

Подо́бен: Дал еси́ зна́мение:

О́тче Паи́сие досточу́дне,/ зна́меньми вои́стину чуде́с твои́х/ в после́дняя времена́ яви́лся еси́/ ве́си Фара́сския дре́во многопло́дное,/ роди́телей твои́х похвала́,/ столп воздержа́ния,/ Афо́на и всея́ Це́ркве сла́ва./ Те́мже ве́рных собра́ния// пе́нии по до́лгу благохва́лят житие́ твое́.

О́тче Паи́сие богоблаже́нне,/ гра́да Ко́ницы украше́ние,/ пла́менную любо́вь от ю́ности ко Го́споду име́я,/ житии́ святы́х и преподо́бных оте́ц назида́лся еси́/ и, во благоче́стия наста́вники тех избра́в,/ учени́к ве́рный и после́дователь тве́рдый// воздержа́ния и по́стничества был еси́.

О́тче Паи́сие свяще́нне,/ по́мыслы лю́таго сопроти́вника отве́рг,/ чисте́йший молниезра́чный о́браз Христа́/ в се́рдце твое́м прия́л еси́./ Те́мже, безбо́жия помышле́ния разгоня́я,/ и́стины догма́ты и бога́тство ве́ры// ны́не конце́м земли́ пропове́дуеши.

О́тче Паи́сие преподо́бне,/ вы́шнее Тро́ицы де́йство изде́тска стяжа́в,/ благода́ть поще́ния прия́л еси́/ и, любо́вь ве́лию ко святы́м име́я,/ младе́нческая вся отве́ргл еси́,/ движа́ ко удивле́нию вся сро́дники и дома́шния твоя́,// прообразу́я та́ко, свя́те, путь жития́ твоего́.

Сла́ва, глас 2:

Неуста́нныя по́двиги твоя́, богоно́се Паи́сие,/ я́ко я́сныя о́бразы подража́ния и спасе́ния вси позна́хом:/ страсте́й бо вся́ческая воста́ния победи́в,/ во времена́ после́дняя я́ко со́лнце возше́л еси́/ на горе́ Афо́нстей и во ине́х страна́х,/ просвеща́я твои́ми чудесы́ и наставле́нии./ Те́мже в моли́твах не преста́й,/ ума́ на́шего мрак грехо́вный разгна́ти,// да позна́ем вси ве́лию ми́лость.

И ны́не, Богоро́дичен:

Все упова́ние мое́ на Тя возлага́ю,/ Ма́ти Бо́жия,// сохрани́ мя под кро́вом Твои́м.

На стихо́вне стихи́ры, глас 2.

Подо́бен: До́ме Евфра́фов:

Ко́ница и Сина́й,/ и гора́ Афо́нская,/ лику́ют и хва́лятся/ боже́ственною па́мятию твое́ю,// о́тче Паи́сие.

Стих: Восхва́лятся преподо́бнии во сла́ве,// и возра́дуются на ло́жах свои́х.

Гро́бу твоему́ честно́му,/ о́тче Паи́сие,/ с ве́рою мно́жества покланя́ются,/ наде́ющеся прия́ти// благода́ть твою́, сла́вне.

Стих: Воспо́йте Го́сподеви песнь но́ву,// хвале́ние Его́ в Це́ркви преподо́бных.

Хода́тая ко Христу́/ ве́дают тя вси,/ Паи́сие всеблаже́нне,/ те́мже и проше́ний свои́х// прие́млют исполне́ние.

Сла́ва, глас то́йже:

Име́я в души́, о́тче Паи́сие,/ свет Святы́я Тро́ицы,/ осиява́еши благоче́стно// призыва́ющих тя, всесла́вне.

И ны́не, Богоро́дичен, глас то́йже:

Влады́чице Богоро́дице,/ моли́ся непреста́нно Сы́ну Твоему́/ о воспева́ющих рождество́ Твое́,// Богоневе́сто Пречи́стая.

Тропа́рь пи́сан на вели́цей вече́рни.

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры на 8, глас 1.

Подо́бен: Всехва́льнии му́ченицы:

От о́трочества зело́ возлюби́л еси́/ мона́шеское жи́тельство/ и пребыва́ние единомы́сленное,/ честны́й Паи́сие,/ те́мже мирска́я обольще́ния,/ плотски́я сла́сти и вся преходя́щая/ му́жественне презре́л еси́/ и, ум твой в го́рняя впери́в,// я́ко а́нгел в телеси́ пожи́л еси́.

Во́инства мирска́го ра́тник быв,/ преблаже́нне Паи́сие,/ о́браз доброде́тели су́щим с тобо́ю показа́л еси́,/ и́ноческим же полко́м сочета́вся,/ учи́тель благоче́стия мно́гим яви́лся еси́,/ наставля́я тех ко спасе́нию/ словесы́ твои́ми, зна́меньми и чудесы́,/ я́же твори́л еси́// Христа́ боже́ственною благода́тию.

Возше́д на го́ру Сина́йскую,/ та́мо преподо́бно пожи́л еси́,/ подража́я Моисе́ю богови́дцу/ и Иоа́нну, ле́ствицы боже́ственныя списа́телю,/ сла́вне Паи́сие,/ в посте́ я́ко безпло́тен пожи́в,/ дарова́ния Уте́шителя Ду́ха Свята́го прия́л еси́,// я́коже дре́вле отцы́ на́ши и вси святи́и.

Оби́тели Сто́мион в Ко́нице усе́рдный и́нок/ и Есфигме́на благопоко́рный послу́шник был еси́,/ и Филофе́евскую оби́тель, преподо́бне, просла́вил еси́,/ последи́ же на го́ру Сина́й,/ я́ко а́нгел, всели́лся еси́,/ промышля́я о потре́бных лю́дем бе́дным// и о вся́кой тва́ри.

Поуче́нии и чудесы́ многоразли́чными/ кинови́ю Суроти́йскую утверди́л еси́/ и благоче́стным де́вам и жена́м,/ о́тче преподо́бне Паи́сие,/ вои́стину богосве́тлый наста́вник, путево́ждь и учи́тель яви́лся еси́,/ те́мже гроб твой, я́коже ве́лие сокро́вище,/ свяще́нная оби́тель содержа́щи,// весели́тся че́стне.

Ю́ным му́дрый попечи́тель яви́лся еси́,/ по́стниче святы́й Паи́сие,/ неду́гующим врач и помо́щник,/ страстьми́ губи́тельными обдержи́мым изба́витель,/ безбо́жным ско́рое вразумле́ние,/ ученико́м благонаде́жное утвержде́ние// и вся́кому челове́ку бли́жний во Христе́ и зна́емый.

Сла́ва, глас 6:

Подви́жников стезе́ю ше́ствуя,/ богоно́се Паи́сие,/ к доброде́тельному житию́ устреми́лся еси́/ и, ве́тхаго челове́ка совле́кся,/ непреста́нною же моли́твою ум очи́стив,/ Ду́ха Свята́го сла́дости прича́стник показа́лся еси́./ И ны́не, богоукраше́нный о́тче,/ стяжа́нию благода́ти Ду́ха Свята́го// нас приле́жно науча́еши.

И ны́не, Богоро́дичен, глас то́йже: Кто Тебе́ не ублажи́т, Пресвята́я Де́во:

Проки́мен дне. И чте́ния три преподо́бническая.

На лити́и стихи́ры самогла́сны, глас 1:

Весели́ся о Го́споде, горо́ Афо́нская,/ в тебе́ бо, я́ко цвет весе́нний,/ в после́дняя времена́ преподо́бный Паи́сий процвете́,/ и́же слез излия́нием,/ я́ко де́латель до́брый, ду́шу свою́ возде́ла,/ доброде́телей дре́во насади́/ и плоды́ безстра́стия и прозре́ния принесе́,/ подава́яй страсте́й врачева́ние/ и исцеле́ние неду́гов душе́вных вку́пе и теле́сных./ Те́мже ны́не к нему́ притека́ем/ и с ве́рою уми́льно вопие́м:/ моли́ся, свя́те Паи́сие, ми́лостивому Бо́гу за ны,/ воспева́ющия житие́ твое́// и ве́лия твоя́ дарова́ния.

Глас 2:

Своему́ хоте́нию умертви́вся,/ я́ко ины́й Па́вел, страсте́й свободи́лся еси́/ и оде́ждею светови́дною Ду́ха Уте́шителя обле́клся еси́./ Те́мже, я́ко теле́сныма очи́ма,/ помышле́ния челове́ков зре́ти сподо́бился еси́,/ бу́дущая предве́дая и поле́зная провещава́я/ приступа́ющим к тебе́, о́тче Паи́сие./ Сего́ ра́ди и мы, ру́це к тебе́ простира́юще,/ я́ко иму́щу ве́лие дерзнове́ние ко Го́споду,/ моли́тися за ны про́сим,/ я́ко да волне́ние мо́ря жите́йскаго пре́йдем// и в приста́нище Ца́рствия Небе́снаго дости́гнем.

Глас 3:

О́тче преподо́бне,/ на всяк день челове́ков мно́жества,/ я́ко ковче́г спасе́ния,/ ке́лию твою́ обступа́ху:/ еди́ни у́бо спасе́ния души́ взыску́юще,/ друзи́и же исцеле́ния неду́гов,/ по́мыслов исправле́ния/ и прилу́чшихся в житии́ разреше́ний прося́ще./ Та́кожде и ны́не ко гро́бу твоему́/ лю́дие притека́юще,/ того́жде с ве́рою про́сят,/ с ни́миже и мы тебе́ си́це вопие́м:/ блаже́нне ста́рче Паи́сие,// моли́твами твои́ми и нас укрепи́.

Глас 4:

Мо́ре сла́ное страсте́й преше́д/ и духо́в лука́вых горды́ню низложи́в,/ вмести́лище Уте́шителя Ду́ха был еси́,/ преподо́бне о́тче Паи́сие./ Ты бо, зерца́ло ума́ очи́стив,/ моля́ся, Богочелове́ка Го́спода узре́л еси́,/ Пречи́стую Его́ Ма́терь,/ Лукиллиа́на и Евфи́мию, му́чеников сла́вных,/ и ли́ки про́чих святы́х./ С ни́миже и ны́не моли́ся Го́споду,// поми́ловатися душа́м на́шим.

Сла́ва, глас то́йже:

Подража́теля Христо́ва, Паи́сия преподо́бнаго,/ на Святе́й Горе́ пожи́вшаго,/ похва́льными словесы́ воспои́м,/ той бо струя́ми слез распале́ние страсте́й угаси́,/ ду́шу просвети́ и ум очи́сти,/ и светле́йший сосу́д благода́ти яви́ся./ И ны́не, собо́ру по́стников сочета́вся,// непреста́нно мо́лится о призыва́ющих честно́е и́мя его́.

И ны́не, Богоро́дичен, глас то́йже:

От вся́ких бед рабы́ Твоя́ защити́,/ Благослове́нная Богоро́дице,/ да Тя просла́вим,// наде́жду душ на́ших.

На стихо́вне стихи́ры, глас 5.

Подо́бен: Ра́дуйся, по́стников:

Ра́дуйся, Фара́сския земли́ прозябе́ние,/ Святы́я Горы́ реко́ приснотеку́щая,/ учи́телю благоче́стия,/ оби́тели Суроти́йския пита́телю,/ подвиза́ющихся до́брый о́бразе,/ Сина́я благо́е украше́ние,/ гра́да Ко́ницы храни́телю/ и всея́ Елла́ды пресве́тлое со́лнце,/ ю́ности попечи́телю и помо́щниче,/ челове́че Небе́сный и во пло́ти а́нгеле,/ цели́телю неду́жных и стра́ждущих упокое́ние,/ Паи́сие о́тче наш,// Це́ркве Христо́вы но́вая звездо́ и досточу́дная.

Стих: Честна́ пред Го́сподем// смерть преподо́бных Его́.

Ра́дуйся, о́тче наш Паи́сие,/ отроко́м изря́дный благоче́стия пропове́дниче,/ стра́ждущим ско́рое избавле́ние,/ безчи́нным кро́ткое вразумле́ние,/ су́щим в беда́х подкрепле́ние,/ скорбя́щим утеше́ние,/ ве́рным вспоможе́ние,/ всем приходя́щим к тебе́ помо́щниче,/ преподо́бных соприча́стниче// и те́плый о нас к Бо́гу моли́твенниче.

Стих: Блаже́н муж, боя́йся Го́спода,// в за́поведех Его́ восхо́щет зело́.

Ра́дуйся, преподо́бне о́тче Паи́сие,/ свяще́нников богому́дрый наста́вниче,/ благоче́стно жи́ти хотя́щих учи́телю,/ по́стником и́стинное пра́вило/ и богодохнове́нный прови́дче!/ Ты, дар прозре́ния име́я,/ сокры́тая помышле́ния ума́ облича́л еси́/ и неду́ги душе́вныя врачева́л еси́./ Те́мже по всей земли́ и́мя твое́ просла́вися,/ и ве́рнии со усе́рдием мо́лятся,// твоея́ по́мощи взыску́юще.

Сла́ва, глас 8:

По́стнически пожи́в и сла́сти жите́йския одоле́в,/ пло́ти жела́ния и сладостра́стие вся́кое победи́л еси́/ и посеще́ния благода́тнаго сподо́бился еси́,/ преподо́бне ста́рче Паи́сие,/ ты бо, в ке́ллии свое́й пребыва́я,/ великому́ченицу Евфи́мию я́ве узре́л еси́/ и о му́ченичестем по́двизе ея́ бесе́довал еси́./ С не́юже о нас моли́ся,// дарова́ти душа́м на́шим ве́лию ми́лость.

И ны́не, Богоро́дичен, глас то́йже:

Влады́чице, приими́ моли́твы раб Твои́х,/ и изба́ви нас// от вся́кия ну́жды и печа́ли.

Тропа́рь, глас 1:

Фара́сския земли́ порожде́ние/ и Афо́на сла́вное украше́ние,/ блаже́нне о́тче Паи́сие,/ преподо́бных изря́дный подража́телю,/ я́ко всесве́тлое со́лнце просия́л еси́/ и благода́тию ве́рных мно́жества озари́л еси́:/ сла́ва Да́вшему ти кре́пость,/ сла́ва Венча́вшему тя,// сла́ва Дарова́вшему тобо́ю всем исцеле́ния.

НА У́ТРЕНИ

По 1-м стихосло́вии седа́лен, глас 1.

Подо́бен: Гроб Твой, Спа́се:

Благода́тию Христо́вою просвеще́н, я́коже дре́внии отцы́ с безслове́сными зверьми́ пожи́л еси́, о́тче богому́дре, и птиц и змие́в друг соде́лался еси́. Те́мже вси, ви́девшии тя, ужаса́хуся и Вседержи́теля Бо́га прославля́ху.

Сла́ва, и ны́не, Богоро́дичен, глас и подо́бен то́йже:

Ико́ну честну́ю Стра́шнаго Предста́тельства Ма́тере Влады́ки держа́л еси́, преподо́бне о́тче Паи́сие, и, е́гда воззре́ к вы́шним, яви́ся ти от нея́ свет, озаря́яй вся. Сего́ ра́ди моли́ся непреста́нно с Присноде́вою о душа́х на́ших.

По 2-м стихосло́вии седа́лен, глас 3.

Подо́бен: Красоте́ де́вства:

Многочу́днаго честна́го Паи́сия, Горы́ Афо́нския сла́ву и Каппадоки́йския земли́ прозябе́ние, горды́ню зми́еву попра́вшаго, стра́сти плотски́я сокруши́вшаго и мно́жества ве́рных чудесы́ облагоде́тельствовавшаго досто́йно вси да почти́м.

Сла́ва, и ны́не, Богоро́дичен, глас и подо́бен то́йже:

Присноде́ву Госпожу́ Влады́чицу, земноро́дных род украси́вшую и сладча́йший зрак иму́щую, в ку́щи Афо́нстей узре́л еси́, преподо́бне Паи́сие, и со умиле́нием Той поклони́лся еси́. Те́мже с Не́ю не закосни́ моли́тися о нас ко Го́споду.

Велича́ние:

Ублажа́ем тя,/ преподо́бне о́тче Паи́сие,/ и чтим святу́ю па́мять твою́,/ наста́вниче мона́хов// и собесе́дниче А́нгелов.

Псало́м избра́нный: Терпя́ потерпе́х Го́спода:

По полиеле́и седа́лен, глас 8.

Подо́бен: Прему́дрости:

Моли́твами и по́двиги твои́ми, о́тче Паи́сие, ю́ным детоводи́тель и лю́дем, стра́стию губи́тельною одержи́мым, наста́вник был еси́; иму́щим неудобоисце́льныя обы́чаи грехо́вныя преизря́дный врач яви́лся еси́; взыску́ющим же пути́ спасе́ния изве́стный сове́тник позна́лся еси́, подви́жниче богопросвеще́нный. Те́мже ве́рнии, в Суроти́ твоему́ гро́бу покланя́ющеся, ра́дуются и благоче́стно па́мять твою́ по до́лгу воспева́ют.

Сла́ва, и ны́не, Богоро́дичен, глас и подо́бен то́йже:

Святы́й о́браз Твой, Де́во, су́щий в Сио́не, узре́в, боже́ственный Паи́сий на горе́ Афо́нстей наказа́ иконописа́телем приле́жно списа́ти, и ве́лию Твою́ благода́ть всем пропове́да. Сего́ ра́ди, Богоро́дице, не оскуде́й непреста́нно Христа́ моля́щи о всех рабе́х Твои́х, воспева́ющих благоче́стно Пречи́стое Твое́ Рождество́.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Блаже́н муж, боя́йся Го́спода, в за́поведех Его́ восхо́щет зело́. Вся́кое дыха́ние: Ева́нгелие от Матфе́я, зача́ло 43.

По 50-м псалме́ стихи́ра, глас 6:

Во всю зе́млю изы́де веща́ние по́двиг твои́х,/ преподо́бне Паи́сие,/ ты бо в двадеся́тем ве́це по Рождестве́ Спа́сове,/ я́ко звезда́ у́тренняя, возсия́л еси́/ и правосла́вных мно́жества просвети́л еси́,/ во е́же ве́дети во́лю Госпо́дню./ Сего́ ра́ди ны́не, на Небеса́ возше́д/ и стяжа́в ве́лие дерзнове́ние,// моли́ся о спасе́нии душ на́ших.

Кано́н, глас 8.

Песнь 1

Ирмо́с: Колесницегони́теля фарао́ня погрузи́,/ чудотворя́й иногда́/ Моисе́йский жезл, крестообра́зно порази́в,/ и раздели́в мо́ре,/ Изра́иля же беглеца́, пешехо́дца спасе́,// песнь Бо́гови воспева́юща.

Даждь ми ра́зум, Христе́ Всеси́льне, да возмогу́ всеусе́рдно воспе́ти житие́ и мно́гая чудеса́ преподо́бнаго Твоего́, Паи́сия честна́го и многочу́днаго.

Благоче́стно, я́ко а́нгел, на земли́ пожи́в, сла́вне Паи́сие, плоть и страсте́й воста́ния ду́ху покори́л еси́ и даро́в Бо́жиих прия́телище яви́лся еси́, всем потре́бная подава́я.

Всея́ тва́ри Созда́теля те́плою мольбо́ю умилостивля́я, ско́рый помо́щник стра́ждущим и в ско́рби су́щим яви́лся еси́, свя́те Паи́сие, святы́я Горы́ похвало́.

Богоро́дичен: В пучи́не страсте́й погружа́емь, утопа́ю, Ма́ти Богоро́дице, те́мже, я́ко ни́щий и окая́нный, взыва́ю: моли́твами Твои́ми бу́рю искуше́ний мои́х уста́ви, Горы́ святы́я Храни́тельнице.

Песнь 3

Ирмо́с: Утвержде́й в нача́ле небеса́ ра́зумом,/ и зе́млю на вода́х основа́вый,/ на ка́мени мя, Христе́, за́поведей Твои́х утверди́,/ я́ко несть свят па́че Тебе́,// еди́не Человеколю́бче.

Христо́вою благода́тию победи́тель на ду́хи лука́выя показа́лся еси́, о́тче Паи́сие, зело́ кре́пко смири́в ю́ношу Гео́ргия, си́лою бесо́вскою одержи́ма и обольще́на бы́вша губи́тельным уче́нием.

Духоно́сный о́тче Паи́сие! Госпо́дь вся́ческих, красе́н добро́тою па́че сыно́в челове́ческих, Свой О́браз тебе́ не́когда откры́ и испо́лни тя благода́ти ве́лия.

Недоуме́ет ум челове́ческий, ка́ко я́ве прия́л еси́ в твое́й ке́лии многопе́тую великому́ченицу и ди́вную Евфи́мию, свя́те Паи́сие блаже́нне, отце́в похвало́.

Богоро́дичен: Исцеле́ний исто́чник и врачева́ние изря́дное Тя, Ма́ти, ве́мы, удруча́емии вси боле́зньми теле́сными. Те́мже с ве́рою про́сим Твоея́, Богоневе́сто, боже́ственныя по́мощи.

Седа́лен, глас 4.

Подо́бен: Ско́ро предвари́:

Непреста́нно в моли́тве пребыва́я, ду́шу твою́ храм Ду́ха Свята́го соде́лал еси́, Паи́сие преподо́бне, и столп све́тел, ве́рныя просвеща́яй, яви́лся еси́, моля́ о всех Христа́, И́же всех Соде́теля и Вседержи́теля.

Сла́ва, и ны́не, Богоро́дичен, глас и подо́бен то́йже:

Де́во Неискусому́жная, христиа́н упова́ние и А́нгелов весе́лие! Ве́лие дерзнове́ние пред Престо́лом Сы́на Твоего́ иму́щи, при́сно моли́ся, Влады́чице, о чту́щих Тя.

Песнь 4

Ирмо́с: Ты моя́ кре́пость, Го́споди,/ Ты моя́ и си́ла,/ Ты мой Бог, Ты мое́ ра́дование,/ не оста́вль не́дра О́тча/ и на́шу нищету́ посети́в./ Тем с проро́ком Авваку́мом зову́ Ти:// си́ле Твое́й сла́ва, Человеколю́бче.

Си́лу с Небесе́ прие́мь, тя́жкия боле́зни претерпева́л еси́, богому́дре Паи́сие, и славосло́вная пе́ния усе́рдно ко Христу́ возглаша́л еси́. Те́мже и дар исцеле́ния душ и теле́с прия́л еси́.

Уче́нию святы́х оте́ц тве́рдо сле́дуя, му́жественне в Солу́ни Христа́ испове́дал еси́, всеблаже́нне, и, я́ко а́нгел, с про́чими и́ноки в путь богоразу́мный ше́ствовал еси́, о́браз веры подая́ челове́ком.

Ру́це твои́ преподо́бнеи ко Го́споду воздева́я, земли́ отступа́л еси́, всехва́льне Паи́сие, и свет невеще́ственный мно́жицею лице́ твое́ осиява́ше. Те́мже и зря́щии в сия́нии лик твой зело́ удивля́хуся.

Богоро́дичен: Во утро́бу Твою́ Вседержи́тель всели́ся, Богоро́дице, и челове́ков смеше́ние от тли обнови́, кля́тву же разреши́в и смерть упраздни́в, темнозра́чнаго проти́вника беззако́ннаго горды́ню смири́ до конца́.

Песнь 5

Ирмо́с: Вску́ю мя отри́нул еси́/ от лица́ Твоего́, Све́те Незаходи́мый,/ и покры́ла мя есть чужда́я тьма окая́ннаго?/ Но обрати́ мя, и к све́ту за́поведей Твои́х// пути́ моя́ напра́ви, молю́ся.

Ду́хом дея́ния приходя́щих к тебе́ прозрева́я и попече́ние ми́лостивное показу́я, вся потре́бная ко спасе́нию им подава́л еси́, богоно́се о́тче Паи́сие.

Кро́ток и нестяжа́телен, моли́твы де́латель приле́жный, тишины́ люби́тель и любве́ рачи́тель, Бо́га усе́рдный почита́тель и челове́ком ми́лостивый предста́тель яви́лся еси́, богому́дре Паи́сие.

Суесло́вия, зело́ ве́рныя соблазня́ющая, наставле́ньми и уче́ньми правосла́вными, зна́меньми и чудесы́ сокруши́л еси́, всеблаже́нне о́тче Паи́сие.

Богоро́дичен: Е́ва у́бо прама́ти кля́тву ро́да дре́вле прия́т, Ты же, Богоро́дице, ра́дость и мир Рождество́м Твои́м всем принесла́ еси́. Те́мже Предста́тельницу челове́ком Твои́ раби́ Тя и́мамы, Влады́чице.

Песнь 6

Ирмо́с: Очи́сти мя, Спа́се,/ мно́га бо беззако́ния моя́,/ и из глубины́ зол возведи́, молю́ся,/ к Тебе́ бо возопи́х, и услы́ши мя,// Бо́же спасе́ния моего́.

Целому́дренно на земли́ пожи́в, ве́рных ду́ши словесы́ твои́ми бога́тно напита́л еси́, преподо́бне о́тче Паи́сие, и о́браз благоче́стия и чи́стаго жития́ всем яви́л еси́.

Я́ко живи́тельный исто́чник, струи́ воздержа́ния излива́я, мно́жество ю́ных напои́л еси́, Паи́сие преподо́бне, и сих от блуда́ и нечистоты́ к пото́ку благода́ти приве́л еси́.

Правосла́вия догма́ты мно́жицею в житии́ твое́м богому́дренно и умодержа́вно я́ве утвержда́л еси́, Паи́сие преподо́бне, Святы́я Горы́ богоно́сный учи́телю.

Богоро́дичен: Не и́мам да́ра сле́знаго, е́же пла́кати грехо́в мои́х мно́жество, ни умиле́ния, ни стена́ния спаси́тельнаго, Ма́ти, оба́че мольба́ми Твои́ми ко Христу́, лю́тое невоздержа́ние мое́ сокруши́.

Конда́к, глас 8.

Подо́бен: Взбра́нной Воево́де:

Святы́я Горы́ подви́жника пресла́внаго/ и Це́ркве моли́твенника те́плаго/ восхва́лим в пе́снех всеусе́рдно,/ ве́рныя к жи́зни изря́дней наставля́юща/ и вся́кая проше́ния сих исполня́юща,/ и та́ко ему́ возопии́м:// ра́дуйся, о́тче Паи́сие.

И́кос:

Я́ко а́нгел в после́дняя времена́ на Горе́ Афо́нстей яви́лся еси́, преподо́бне Паи́сие, на земли́ бо благоче́стне пожи́в, подви́жников дре́вних равностоя́тель показа́лся еси́. Те́мже с любо́вию вопие́м ти такова́я: Ра́дуйся, Каппадоки́и боже́ственное рожде́ние; ра́дуйся, Афо́на ве́лие бога́тство. Ра́дуйся, Ко́ницы богодухнове́нная похвало́; ра́дуйся, кинови́и Суроти́йския украше́ние. Ра́дуйся, реко́ многостру́йная боже́ственных дарова́ний; ра́дуйся, пото́че неистощи́мый спаси́тельных врачева́ний. Ра́дуйся, я́ко прославля́еши оби́тели Афо́нския; ра́дуйся, я́ко обита́еши на горе́ Сина́йстей. Ра́дуйся, мно́гих благода́тных даро́в прие́мниче; ра́дуйся, о людски́х неве́жествиих печа́льниче. Ра́дуйся, изба́вителю лю́те стра́ждущих; ра́дуйся, прови́дче помышле́ний сокрове́нных. Ра́дуйся, о́тче Паи́сие.

Песнь 7

Ирмо́с: Бо́жия снисхожде́ния/ огнь устыде́ся в Вавило́не иногда́./ Сего́ ра́ди о́троцы в пещи́ ра́дованною ного́ю,/ я́ко во цве́тнице, лику́юще, поя́ху:// благослове́н еси́, Бо́же оте́ц на́ших.

Науча́л еси́ изря́дно наставле́ньми ю́ных сосло́вие, е́же супру́жество избра́ти или́ те́сный путь и́ноческий предпочести́. Те́мже о́нии с тобо́ю вопия́ху, пою́ще: благослове́н Бог оте́ц на́ших.

Неду́ги теле́сныя терпели́вно подъе́м, в сла́дость тя́жкия боле́зни вмени́л еси́, преподо́бне о́тче Паи́сие, те́мже и прия́л еси́ от Бо́га благода́ть незави́стную, чудоде́йственне стра́сти многоразли́чныя исцеля́ти.

Весели́тся оби́тель деви́ческая, я́же в Суроти́, иму́щи, я́ко сокро́вище даро́в Свята́го Ду́ха, мо́щи твоя́, блаже́нне Паи́сие, и Вседержи́телю восклица́ет: благослове́н Бог оте́ц на́ших.

Богоро́дичен: Струя́ми чуде́с Твои́х, Пренепоро́чная Влады́чице, земноро́дных чи́ни от пре́лести велиа́ра, скорбе́й, многоразли́чных бед и боле́зней теле́сных, Пречи́стая, свобожда́ются.

Песнь 8

Ирмо́с: Седмери́цею пещь,/ халде́йский мучи́тель,/ богочести́вым неи́стовно разжже́,/ си́лою же лу́чшею спасе́ны сия́ ви́дев,/ Творцу́ и Изба́вителю вопия́ше:/ о́троцы, благослови́те,/ свяще́нницы, воспо́йте,// лю́дие, превозноси́те во вся ве́ки.

Собра́ния ве́рных на Святе́й Горе́ к тебе́, о́тче, усе́рдно притека́ху, прия́ти твою́, преподо́бне, благода́ть и си́лу: ты бо от Бо́га мно́гая дарова́ния стяжа́л еси́ и во времена́ сия́ му́дрый наста́вник челове́ком показа́лся еси́.

Позна́вшии, преподо́бне, жития́ твоего́ изря́днейшая на горе́ Афо́нстей и во ине́х страна́х, воспева́ют Го́спода Человеколю́бца: ты бо словесы́ и де́лы, я́ко звезда́, возсия́л еси́ и тьму челове́ком стра́ждущим разгна́л еси́.

Всено́щными твои́ми стоя́нии и мно́гими посты́ о́браз изря́дна подви́жника на Горе́ Святе́й и в Сина́и яви́л еси́, всесла́вне Паи́сие. Ты и ны́не ко Христу́ за лю́ди ру́це усе́рдно воздева́еши, дре́вним отце́м равноче́стне.

Богоро́дичен: Мно́гими согреше́ньми неду́гующии, жите́йскими попече́нии и душе́вными страстьми́ обдержи́мии, к Тебе́, Нескве́рней и Нетле́нней Влады́чице, смире́нно вопие́м: моли́твами Твои́ми из ро́ва прегреше́ний возведи́ нас.

Песнь 9

Ирмо́с: Ужасе́ся о сем Не́бо,/ и земли́ удиви́шася концы́,/ я́ко Бог яви́ся челове́ком пло́тски,/ и чре́во Твое́ бысть простра́ннейшее Небе́с./ Тем Тя Богоро́дицу,// А́нгелов и челове́к чинонача́лия велича́ют.

От ти́ны прегреше́ний изба́влься, о́ко твое́ душе́вное очи́стил еси́ и тем боле́зни челове́ков лю́тыя, душе́вныя и теле́сныя я́сно зрел еси́, блаже́нне Паи́сие, и всех, приходя́щих к тебе́, на лу́чшая наставля́л еси́.

Я́ко дре́вле отцы́, та́ко и ты неукло́нным путе́м Христо́вым богоуго́дно ше́ствовал еси́, Паи́сие чу́дне, и ра́вно с Ти́хоном и про́чими спо́стники Афо́нскими о́браз святы́ни во дни на́ши яви́л еси́.

Я́ко име́яй дерзнове́ние в вы́шних, сохрани́ моли́твами твои́ми от вре́да льсти́ваго, и злых жития́ находя́щих, и бу́ри прегреше́ний благоче́стно чту́щих па́мять твою́ и ра́достно пою́щих тя, преподо́бне.

Богоро́дичен: Неи́стовствующия прило́ги лука́ваго отжени́ держа́вою Твоею́, Богоро́дице Де́во, я́ко родила́ еси́ чу́дно Христа́, Победи́теля Сла́внаго, потреби́вшаго горды́ню дре́вняго зми́я и главу́ того́ сокруши́вшаго.

Свети́лен:

Преподо́бнаго Паи́сия, Горы́ Святы́я сла́ву, Суроти́йския оби́тели храни́теля, путевождя́ моля́щихся и ю́ных наста́вника в пе́ниих почти́м, славосло́вяще боже́ственне житие́ того́ и дея́ния.

Сла́ва, и ны́не, Богоро́дичен:

Де́во Пресла́вная, христиа́н утвержде́ние, благогове́йное предста́тельство немощны́м челове́ком, боля́щим исцеле́ние и стра́ждущим кре́посте, вселе́нныя покро́ве! Благоче́стно Тя воспева́ем раби́ Твои́.

На хвали́тех стихи́ры, глас 8.

Подо́бен: Что вас нарече́м:

О́тче преподо́бне Паи́сие!/ Фара́сския ве́си благо́е прозябе́ние,/ Ко́ницы многоце́нное сокро́вище,/ Суроти́йския оби́тели похвало́ и ра́дование,/ горы́ Сина́йския подви́жниче,/ Афо́на велича́йшее украше́ние,/ те́плый о нас моли́твенниче,// моли́ спасти́ся душа́м на́шим.

О́тче всеблаже́нне Паи́сие!/ Дре́вних подви́жников подо́бниче,/ доброде́телей смиренному́дрый исполни́телю,/ мона́хов преди́вный наста́вниче,/ ю́ных му́дрый учи́телю,/ боля́щих изве́стный цели́телю,/ де́монов и неча́емых зол прогони́телю,// моли́ спасти́ся душа́м на́шим.

О́тче досточу́дне Паи́сие!/ Бе́дствующих те́плый предста́телю,/ моля́щихся ско́рый услы́шателю,/ связу́емых стра́стию наркома́нии изба́вителю,/ благода́ти Ду́ха Свята́го сосу́де избра́нный,/ А́нгелов собесе́дниче и преподо́бных сожи́телю,/ Ца́рствия Небе́снаго насле́дниче,// моли́ спасти́ся душа́м на́шим.

О́тче богоно́се Паи́сие,/ о всех, ве́рою тя воспева́ющих,/ не оскуде́й те́пле моли́тися,/ стяжа́л бо еси́ дерзнове́ние ко Го́споду/ и мно́гими дарова́нии от Него́ обогати́лся еси́,/ прорица́ти бу́дущая я́ко настоя́щая,/ исцеле́ния подава́ти душе́вная и теле́сная// и к Ца́рствию Небе́сному ве́рныя путеводи́ти.

Сла́ва, глас то́йже:

Преподо́бне ста́рче Паи́сие,/ во всю зе́млю изы́де глас наставле́ний твои́х,/ ты бо, я́ко а́нгел во пло́ти пожи́в,/ живоно́сная ева́нгельская словеса́ возвеща́л еси́/ и, о́браз терпе́ния ве́рным показу́я,/ соверше́нне на Бо́га упова́ти науча́л еси́./ Мы же, ве́дуще тя наста́вника му́дра/ и хода́тая пред Бо́гом те́пла,/ с ве́рою и любо́вию вопие́м ти:// моли́ спасти́ся душа́м на́шим.

И ны́не, Богоро́дичен:

Небе́сная пою́т Тя,/ Обра́дованная, Ма́ти Безневе́стная,/ и мы славосло́вим неизсле́дованное Твое́ Рождество́,// Богоро́дице, моли́ спасти́ся душа́м на́шим.

На Литурги́и слу́жба вся преподо́бническая

Моли́тва

О преподо́бне и богоно́сне о́тче Паи́сие, богому́дрый наста́вниче, ле́ствицею доброде́телей от земли́ в Ца́рствие Небе́сное возше́дый и благода́ть, во е́же хода́тайствовати о нас пред Престо́лом Всеми́лостиваго Бо́га, прие́мый!

Ты, во дни земна́го жития́ тя́жкия боле́зни претерпева́я и благода́рственная пе́ния за вся Бо́гу воздава́я, от Него́ благода́ть восприя́л еси́ теле́сныя неду́ги исцеля́ти и ду́ши, грехми́ омраче́нныя, врачева́ти. Ны́не, предстоя́ Престо́лу Вседержи́теля, Того́ милосе́рдие к нам приклони́, да твои́м моли́твенным предста́тельством да́рует нам Госпо́дь кре́пость во искуше́ниих, му́жество в борьбе́ с духа́ми зло́бы поднебе́сными, проще́ние всех на́ших грехо́в, я́же от ю́ности на́шея да́же до настоя́щаго дне сотвори́хом сло́вом, де́лом и помышле́нием, и да научи́т нас благо́е твори́ти, во е́же богоуго́дне житие́ сконча́ти и бли́жним с любо́вию и смире́нием послужи́ти.

Ей, о́тче святы́й, па́ки мо́лим тя: помози́ нам пути́ грехо́внаго отврати́тися, плоды́ же покая́ния и обновле́ния во Христе́ душ на́ших сотвори́ти и во о́браз жития́ твоего́, е́же любве́ и милосе́рдия испо́лнено бысть, уз грехо́внаго жи́тельства разреши́вшеся, к Небе́сным черто́гом взы́ти, иде́же вку́пе с тобо́ю сподо́бимся прославля́ти Бо́га в Тро́ице сла́вимаго, Отца́, и Сы́на, и Свята́го Ду́ха, во ве́ки веко́в. Ами́нь.

*Утверждена Священным Синодом*

*Русской Православной Церкви*

*08.12.2020 (журнал № 99).*